REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/175-17

10. oktobar 2017. godine

B e o g r a d

Z A P I S N I K

SEDME SEDNICE ODBORA ZA KOSOVO I METOHIJU

ODRŽANE 3. OKTOBRA 2017. GODINE

Sednica je održana u zgradi Doma Narodne skupštine sa početkom u 11,08 časova.

Sednicom je predsedavao mr Milovan Drecun, predsednik Odbora.

 Sednici su prisustvovali: Goran Bogdanović, zamenik predsednika Odbora i članovi Odbora: Slaviša Ristić, Božidar Delić, Miljan Damjanović i zamenici članova Odbora: Zoran Radojičić i Nemanja Šarović.

Sednici Odbora opravdano nisu prisustvovali: Mirko Krlić, član, Miodrag Linta, član, Jelena Mijatović, član, Milovan Krivokapić, član, Miroslav Lazanski, član, Aleksandar Čotrić, član, Zvonimir Stević, član, Jasmina Nikolić, član, Gordana Čomić, član, Boško Obradović, član i Tanja Tomašević Damjanović, član.

Pored članova Odbora sednici su prisustvovali i narodni poslanici, koji nisu članovi Odbora: Marija Janjušević i Đorđe Vukadinović.

 Sednicu je otvorio narodni poslanik mr Milovan Drecun, predsednik Odbora i konstatovao da je prisutno 6 članova Odbora odnosno zamenika članova Odbora. S obzirom na nepostajanje kvoruma za odlučivanje, predsedavajući je rekao da će se raditi u skladu s članom 72. stav 5. Poslovnika Narodne skupštine.

 Imajući u vidu da je sednicu sazvao na zahtev 6 narodnih poslanika članova Odbora za Kosovo i Metohiju, predsedavajući je rekao da će se u skladu sa članom 71. stav 4. raditi prema Dnevnom redu navedenom u Zahtevu za održavanje sednice:

1. Razmatranje situacija na Kosovu i Metohiji nakon davanja podrške Srpske liste novoformiranoj „vladi“ u Prištini.

Pre prelaska na rad prema Dnevnom redu, predsednik je podsetio da će se pridržavati vremena za raspravu i raditi po Poslovniku Narodne skupštine u skladu sa članom 75.

U raspravi su učestvovali: Miljan Damjanović, član, Goran Bogdanović, zamenik predsednika Odbora, Slaviša Ristić, član, Božidar Delić, član, Zoran Radojičić, zamenik člana i Marija Janjušević, narodna poslanica, koja nije član Odbora.

Miljan Damjanović je izneo primedbu na nepostojanje kvoruma, kao i zbog neprisustva predstavnika Kancelarije za Kosovo i Metohiju sednici. U daljem izlaganju izneo je stav o stanju „de iure“ i „de facto“ na KiM pominjući Briselski sporazum i Rezoluciju SB OUN 1244.

Kao meru održavanja reda na sednici, predsednik Odbora je u skladu sa članom 109. i 117. Poslovnika Narodne skupštine izrekao dve opomene, Miljanu Damjanoviću, narodnom poslaniku, članu Odbora za Kosovo i Metohiju.

Predsedavajući je u obraćanju, prisutne još jednom podsetio na odredbe Poslovnika, u skladu sa kojima je sazvao sednicu.

Goran Bogdanović je predložio odlaganje sednice Odbora, kako zbog nepostojanja kvoruma, tako i zbog neprisustva predstavnika Kancelarije za KiM i predstavnika Srpske lite, koji bi odgovarali na pitanja poslanika u vezi sa temom, tj. dnevnim redom sednice.

Slaviša Ristić je izneo primedbu da je sednica Odbora u odnosu na Zahtev kasno zakazana i zatražio objašnjenje oko ulaska Srpske liste u koaliciju sa Ramušem Haradinajem.

Božidar Delić se složio sa izlaganjima prethodnih poslanika u vezi odlaganja sednice. Zoran Radojičić je obavestio prisutne da je zajedno sa svojim kolegama, prilikom posete Kosovskoj Mitrovici prethodnog dana bio kamenovan iz vozila u pokretu i izneo stav u vezi sa ulaskom Srpske liste u „vladu“ u Prištini. Marija Janjušević je u okviru svog izlaganja dala pojašnjenja u vezi pomenutog napada.

Predsednik Odbora je osudio svako nasilje, posebno kada je u pitanju nasilje nad kolegama narodnim poslanicima.

 Pošto više nije bilo prijavljenih za reč, predsedavajući je zaključio Sedmu sednicu Odbora.

Sednica je završena u 12,00 časova.

Obrađen tonski snimak je sastavni deo zapisnika.

SEKRETAR ODBORA PREDSEDNIK ODBORA

 Jelena Đorić mr Milovan Drecun